Bjarne Rabben

Bjarne Rabben (1907–2003) var en norsk forfatter, lokalhistoriker, lyriker, politiker, salmedikter og talsmann for avholdssaken.

Rabben ble født utenfor ekteskap og hadde oddsene mot seg. Av skolegang hadde han bare folkehøgskole og småbrukerskole. Men han kom til fosterforeldre på Moltustranda i Herøy og ble boende der resten av livet. 15 år gammel fikk han et dikt på trykk i Sunnmørsposten. Ikke lenge etter finner man også dikt og noveller av ham i Gula Tidend og For Bygd og By. Han gav ut diktsamlinger, romanen I Skarvågen (1941), flere salmer og annet skjønnlitterært stoff. Også mange av diktene hans er tonesatte. Rabben engasjerte seg sterkt for avholdssaken og reiste mye rundt i losjer og avholdsforeninger. I 1952 gav han ut  Kjeld Andersen og den fyrste norske fråhaldsrørsla, og han var reisesekretær for International Organisation of Good Templars (IOGT) og Det Norske Totalavholdsselskap i 37 år.

Det viktigste arbeidet til Bjarne Rabben var som lokalhistoriker og skribent av lokalhistorisk litteratur. Han gav ut totalt 8 bind av Herøysoga, fullførte og utvidet Jakob Bjørlykke og Ola Lisets gårdshistorie for Sande og Rovde og gav ut Folk ved havet, fiskersoga for Sunnmøre og Romsdal i tre bind. I tillegg til dette gav Rabben ut flere andre lokalhistoriske bøker og skrev mye i tidsskrifter og blader. Han var flere år formann i Sunnmøre Historielag. Han var òg drivkraften bak historielaget Herøy Sogelag, som ble stiftet i 1936. Der han var formann i 36 år, fram til 1972. Han redigerte også årsskriftet til historielaget i femti år. Da Rabben og kona flyttet til aldersbolig, gav han hele det lokalhistoriske tilfanget sitt til Herøy sogelag, slik at det ble tatt vare på og tilgjengelig for framtidig forsking.

Bjarne Rabben fikk Kongens fortjenstmedalje i både sølv og gull. I tillegg fikk han Herøy kommune sin kulturpris og en rekke andre priser. I 2004 ble det avduket en byste laget av Ola Stavseng på Herøy gard, der Rabbens skrivestue er satt opp igjen.

 Bibliografi 
 I Skarvågen (1941)
 Utsyn og oppsong (1944)
 Friskare liv (1946)
 Kjeld Andersen og den fyrste norske fråhaldsrørsla (1951)
 Herøy og Leikong Sparebank 1843–1953 (1953)
 Moltustranda. Drag frå bygdelivet i fortid og notid (1959)
 Heimvegar (1962)
 Viser på ei fjøl, barnerim (1966)
 L/L Søre Sunnmøre kraftlag – 1946–1971 (1971)
 Herøyboka, 8 bd., Herøy sogelag, (1962–1989)
 * Herøyboka – Gardar og folk, 3 bd. (1. utg 1962–1963, 2. utg 1979–1983) 
 * Herøyboka – Bygdesoga, 3 bd. (1972, 1973, 1989)
 * Herøyboka – Landslag og folkeliv (1970)
 * Herøyboka – Ute i krig: Herøyværingar utalands 1940–45 (1979, 2. utg, 1987)
 Sandesoga (1975–1994)
 Sunnmøre innafrå – drag frå folkelivet 1860–1940 (1978)
 Sande kyrkje 1880–1980 (1980)
 Fabrikken og bygda – Herøy Canning Co. A.s – 1931–1981 (1981)
 Kulturkamp gjennom 75 år – Søre Sunnmøre distriktslosje 1907–1982 (1983)
 Kommunestyring i Herøy – 1837-1987 (1987)
 Brev frå Sæterrabben (1988)
 Frå kjellarverkstad til skipsverft – Myklebust mek. verksted A/S, 1915–1990 (1990)
 Kristenliv på Moldtustranda (1992)
 Elkraft i Gjerdsvika i 75 år (1993)
 Gursken kyrkje og sokn 75 år – 1919–1994 (1994)
 Høgt spel i Oksavika – eit krigsminne frå 1944–45 (1994) 
 Vestlandsnytt – bodberar i 60 år (1995)
 Med himmel over (1998)
 Herøybåtar i hundre år – dekksfarty i fiske, fangst og føring (1998)
 Glimt frå mitt hundreår (1999)
 Haust i min hage. Strofer og ord (2002)

 Utmerkelser og priser 
 Klostermedaljen (1971)
 IOGTs veteranmedalje (1973)
 Norsk kulturråds pris for lokalhistorie
 Møre og Romsdal fylke sin kulturpris (1974)
 Sunnmørsprisen (1983)
 Kongens fortjenstmedalje i sølv (1973)
 Kongens fortjenstmedalje i gull (1998)

 Kilder 
 Ivar Grøvik: Bjarne Rabben 70 år. Folk og Fortid – tidsskrift for Herøy Sogelag (1977).
 «Diktaren og historiemannen» i Sunnmørsposten (23. juni 2007).

 Bibliografi på Bibsys.no.

Kategori:Norske lokalhistorikere
Kategori:Norske salmediktere
Kategori:Kongens fortjenstmedalje i gull
Kategori:Kongens fortjenstmedalje i sølv
Kategori:Personer fra Herøy kommune i Møre og Romsdal
Kategori:Fødsler i 1907
Kategori:Dødsfall i 2003